Часов ъгъл
Както е обяснено в статията за звездното време, ректасцензията на обект показва звездното време, за което този обект ще премине през меридиана на даденото място. Часовият ъгъл на обекта се определя като разлика между текущото местно звездно време и ректасцензията на обекта:
ЧЪобект = МСВ - РАобект
Така часовият ъгъл на обекта показва колко звездно време е изминало, откакто обектът e бил на местния меридиан. Това е и ъгловото разстояние между обекта и меридиана, измерено в часове (1 час = 15 градуса). Например, ако даден обект има часов ъгъл 2,5 часа, той е преминал през местния меридиан преди 2,5 часа и в момента е 37,5 градуса на запад от меридиана. Отрицателните стойности на часовия ъгъл показват времето до следващото преминаване през местния меридиан. Разбира се, часовият ъгъл от нула означава, че обектът в момента е на местния меридиан.